b'\n_START_ARTICLE_\nZa\xc5\xa1\xc4\x8ditna industrijska \xc4\x8delada\n_START_SECTION_\nOpis\n_START_PARAGRAPH_\nLupina industrijske za\xc5\xa1\xc4\x8ditne \xc4\x8delade je obi\xc4\x8dajno narejena iz trdih plasti\xc4\x8dnih materialov (termoplasti in duroplasti). Kovine, predvsem aluminij, ki so bile uporabljene v preteklosti, se le redko uporablja. Termoplasti se razmeroma hitro starajo, zaradi tega je potrebno \xc4\x8delado prej izlo\xc4\x8diti iz uporabe, odvisno od vrste uporabe v delovnem okolju (krhkosti lupine), \xc4\x8das uporabe predpi\xc5\xa1e proizvajalec, delodajalec pa je dol\xc5\xbean voditi evidenco OVO. Duroplasti so dosti bolj\xc5\xa1i materiali (dalj\xc5\xa1a \xc5\xbeivljenjska doba, temperaturna stabilnost in odpornost). Zelo dobra je lupina iz poliesterskih steklenih vlaken. Glede na vlogo ima lupina lahko razli\xc4\x8dne oblike, na primer \xc5\xa1irok rob, de\xc5\xbeni \xc5\xbeleb, zra\xc4\x8dnike ali \xc5\xbeepe. Pri padcu delujejo na lupino najve\xc4\x8dje sile. V notranjosti \xc4\x8delade je vstavljena posebno oblikovana ko\xc5\xa1arica, s pomo\xc4\x8djo katere dose\xc5\xbeemo, da se za\xc5\xa1\xc4\x8ditna \xc4\x8delada optimalno oprime glave, ter slu\xc5\xbei kot bla\xc5\xbeilec, pri udarcu pa prevzame del sile, ki deluje na lupino.\n_START_SECTION_\nDodatki\n_START_PARAGRAPH_\nZa\xc5\xa1\xc4\x8ditne \xc4\x8delade so narejene tako, da omogo\xc4\x8dajo vgradnjo veliko dodatne opreme, ki slu\xc5\xbei ve\xc4\x8dji varnosti in zdravju pri delu. To so razni vizirji za za\xc5\xa1\xc4\x8dito o\xc4\x8di in obraza, za\xc5\xa1\xc4\x8dita vratu, ogledala, glu\xc5\xa1niki za za\xc5\xa1\xc4\x8dito sluha, nosilci za naglavne svetilke, integrirane radijske zveze za interno komunikacijo med uporabniki itd. Pri vsem tem pa je potrebno paziti na te\xc5\xbeo \xc4\x8delade.'